Barne- og familiedepartementet

Meld. St. 7

(2022–2023)

Melding til Stortinget

Tilbaketrekking av Prop. 129 L (2021–2022) Midlertidig lov om forskriftshjemmel for tilpasninger i regelverket for fylkesnemnda for å avhjelpe konsekvenser av covid-19

Tilråding fra Barne- og familiedepartementet 21. oktober 2022,   
godkjent i statsråd samme dag.   
(Regjeringen Støre)

# Bakgrunn

I Prop. 129 L (2021–2022) ble det lagt frem forslag til en midlertidig lov om forskriftshjemmel for tilpasninger i regelverket for fylkesnemnda for å avhjelpe konsekvenser av covid-19. Proposisjonen ble fremmet i statsråd 17. juni 2022 og formelt overbrakt Stortinget samme dag. Det ble foreslått at Kongen i statsråd kan innføre midlertidige regler for fylkesnemnda om bruk av fjernmøte, fjernavhør og delvis skriftlig behandling, samt at rådslaging og avstemning kan skje i fjernmøte. Dette er gjeninnføring av §§ 2-4 i midlertidig lov av 22. desember 2021 nr. 150 om tilpasninger i regelverket for barnevernet og fylkesnemnda for å avhjelpe konsekvenser av utbruddet av covid-19 som ble opphevet 1. juli 2022.

I Prop. 129 L (2021–2022) ble det videre foreslått at adgangen til å gi forskrift om midlertidige regler bare kan gis for et avgrenset tidsrom på inntil fire måneder av gangen, samt at den midlertidige loven som sådan oppheves 1. januar 2024.

# Departementets vurdering

Smittespredningen for covid-19 har vært nedadgående over tid og det er ingen egne smitteverntiltak mot covid-19 i samfunnet. Koronasituasjonen har holdt seg stabil over en lengre periode og regjeringen ser ikke lenger behov for en midlertidig lov for fylkesnemnda for å avhjelpe konsekvenser av covid-19. Regjeringen har på denne bakgrunn besluttet å trekke Prop. 129 L (2021–2022).

Barne- og familiedepartementet

tilrår:

Tilråding fra Barne- og familiedepartementet 21. oktober 2022 om tilbaketrekking av Prop. 129 L (2021–2022) Midlertidig lov om forskriftshjemmel for tilpasninger i regelverket for fylkesnemnda for å avhjelpe konsekvenser av covid-19 blir sendt Stortinget.